ผู้ว่าฯ กทม. นำทีมผู้บริหาร ลงพื้นที่เปิดกิจกรรม “กทม. เติมความสุข สู่ชุมชน” ร่วมขับเคลื่อนโครงการไทยนิยม ยั่งยืน เพื่อชุมชนอยู่ดีมีสุข
พล.ต.อ.อัศวิน ขวัญเมือง ผู้ว่าราชการกรุงเทพมหานคร  กล่าวเป็นประธานเปิดกิจกรรม “กทม.เติมความสุข สู่ชุมชน” ร่วมขับเคลื่อนโครงการไทยนิยม ยั่งยืน เพื่อชุมชนอยู่ดีมีสุข ในพื้นที่กลุ่มเขตกรุงเทพเหนือ ว่า  กรุงเทพมหานครร่วมขับเคลื่อนโครงการไทยนิยม ยั่งยืน เพื่อการพัฒนาประเทศของรัฐบาลด้วยการจัด “โครงการ กทม.เติมความสุข สู่ชุมชน” เพื่อให้ชุมชนอยู่ดีมีสุข โดยบูรณาการงานบริการภายใต้หน่วยงานต่างๆ   ของกรุงเทพมหานคร ให้บริการแก่ชาวชุมชนทุกพื้นที่อย่างใกล้ชิดและทั่วถึง หมุนเวียนไปตามกลุ่มเขต ทั้ง 6 กลุ่มเขต   ซึ่งครั้งนี้เป็นกิจกรรมครั้งที่ 10  มีกิจกรรมต่อเนื่องตลอดทั้งวัน ตั้งแต่เวลา 08.00 – 16.00 น. ประกอบด้วย กิจกรรม “ชุมชนคุยกับผู้ว่าฯ อัศวิน”  รับฟังปัญหาของประชาชน บริการด้านสุขภาพโดยหน่วยแพทย์และสาธารณสุขเคลื่อนที่ อาทิ ตรวจคัดกรองโรค ตรวจสายตา ตรวจการได้ยินเพื่อรับเครื่องช่วยฟังสำหรับผู้สูงอายุ ตรวจมะเร็งสตรี ฉีดวัคซีนป้องกันไข้หวัดใหญ่  บริการฉีดวัคซีนป้องกันโรคพิษสุนัขบ้าแก่สัตว์เลี้ยง ทำหมันสุนัขและแมว จดทะเบียนสุนัขและฝังไมโครชิป



นอกจากนี้มูลนิธิช่วยการสาธารณสุขชุมชนในพระอุปถัมภ์สมเด็จพระเจ้าพี่นางเธอ เจ้าฟ้ากัลยาณิวัฒนากรมหลวงนราธิวาสราชนครินทร์ ได้ให้การสนับสนุนแว่นสายตายาวสำหรับผู้สูงอายุ จำนวน 400 อัน มูลนิธินายช่างไทยใจอาสา วิศวกรอาสา สถาปนิกอาสา และนายช่างอาสา ออกบูธให้ความรู้การตรวจสอบบ้าน เกี่ยวกับระบบไฟฟ้าภายในบ้าน เพื่อป้องกันอัคคีภัย รวมทั้งสำนักงานหลักประกันสุขภาพแห่งชาติ ร่วมออกบูธ ให้บริการตรวจสอบสิทธิให้แก่ประชาชนอีกด้วย